জন্মদিনে ‘রণংদেহী মেজাজে’ বার্থ ডে গার্ল মিমি

কলকাতা:বসন্তের আমেজ গায়ে মাখছে শহরের সব অলি-গলি। চারপাশে প্রেমের মরসুম। ক্যালেন্ডারের পাতা জানান দিচ্ছে এটা প্রেমের সপ্তাহ। ভালোবাসার মরসুমে মিমি চক্রবর্তী (Mimi Chakraborty) হাজির হয়েছেন ডাইনি বেশে। অভিনেত্রীর জন্মদিনে এই চেহারা দেখে অবাক ভক্তরা। টলিপাড়ার অন্যতম জনপ্রিয় নায়িকা মিমি চক্রবর্তীর আজ জন্মদিন। মিমির এই বিশেষ দিনেই হইচই তাঁদের নতুন সিরিজ ডাইনির (Web Series Dainee) পোস্টার প্রকাশ্যে আনল। এটি মিমির আসন্ন সিরিজের টিজার পোস্টার।

পোস্টার প্রকাশ পেতেই অবাক অভিনেত্রীর অনুরাগীরা। পোস্টারে দেখা গিয়েছে মিমির হাতে কাটারি, ক্ষত-বিক্ষত রক্তাক্ত মুখে, এলোমেলো চুলে এবং চোখে মুখে অদম্য সাহস ও জেদ ভরপুর, আগুনের মতো জ্বলছে চোখ। সেই সঙ্গে পোস্টারের পুরো অংশজুড়ে ছুটছে আগুনের ফুলকি, যা তাকে আরও রহস্যময়ী এবং শক্তিশালী ভাবে উপস্থাপন করেছে। উত্তেজিত মানুষের অবয়ব অস্পষ্ট ভাবে ফুটে উঠেছে পোস্টারে। হইচই তাদের পোস্টারে লিখেছে, “ভয় আর জমাট বাঁধা অন্ধবিশ্বাসের অন্ধকারের মাঝে অদম্য জেদকে আঁকড়ে ধরে বেঁচে থাকার আপ্রাণ চেষ্টা… ফিরছে হইচই-তে মিমি চক্রবর্তী, ‘ডাইনি’ নিয়ে!”প্রযোজক মহেন্দ্র সোনি নিজেই মিমি চক্রবর্তীর আসন্ন সিরিজ ‘ডাইনি’-এর পোস্টার শেয়ার করে লিখেছেন, ‘দুষ্টু কোকিল থেকে ডাইনি! জন্মদিনে মিমি চক্রবর্তীর কী অসাধারণ পরিবর্তন!’’ চলতি বছরের ১৪ মার্চ হইচইতে মুক্তি পাবে সিরিজটি। এর মাধ্যমে মিমি চক্রবর্তী নতুন এক চরিত্রে দর্শকদের সামনে হাজির হচ্ছেন।

ভয় আর জমাট বাঁধা অন্ধবিশ্বাসের অন্ধকারের মাঝে অদম্য জেদকে আঁকড়ে ধরে বেঁচে থাকার আপ্রাণ চেষ্টা…
ফিরছে হইচই-তে মিমি চক্রবর্তী, “ডাইনি” নিয়ে!#Dainee: Official Poster | Series directed by @Nirjharmitra premieres 14th March, only on #hoichoi.@mimichakraborty #NoCountryFilms… pic.twitter.com/IK55bwPSek

— Hoichoi (@hoichoitv) February 11, 2025